Lipšic, Daniel, poslanec NR SR (2014-11-08):
Ďakujem veľmi pekne. Vážená pani predsedajúca, vážené kolegyne, vážení kolegovia, najskôr by som zopakoval to, čo hovoril pán poslanec Simon. Pamätáme si viacerí, ktorí sme tu vtedy boli, keď sa v lete odvolávala v roku 2011 pani premiérka Radičová. Ako to už býva v politike, si musela vypočuť aj veľmi tvrdé slová vtedajšej opozície, ale s nejakou noblesou, pokorou a šarmom tu sedela a zvládla to. Ako to povedať pekne? Je smutné, že váš premiér nemá ani toľko odvahy, aby pri rokovaní o návrhu na jeho odvolanie bol v sále. Už to urobil druhýkrát. To nie je dobrý znak pre predsedu vlády. Ja nechcem polemizovať s kolegami z opozície, či bolo prezieravé, ešte v pondelok doobeda nechcieť ani ísť po ministerke Zvolenskej a stačilo zvolávať mimoriadny výbor, či to bolo mimoriadne prezieravé v škandále, v akom sme boli, ale, prosím, teraz to nie je podstatné naozaj. Ale rád by som povedal, o čom je táto schôdza a o čom by mala byť aj schôdza na odvolanie predsedu parlamentu Pavla Pašku. V princípe tá schôdza je o tom, že dnešná vládna garnitúra, už som to spomínal z tohto miesta viackrát, zavádza na Slovensku oligarchický systém demokracie, oligarchický v tom, že jednotlivé rezorty sú rozparcelované a až na určité výnimky vo vláde každý minister zastupuje niektorého z oligarchov v pozadí strany SMER. Ja som to už spomínal pri odvolávaní premiéra Fica kvôli kauze SPP aj konkrétnych ministrov, ktorí sú v princípe figúrkami konkrétnych oligarchov a mecenášov strany SMER. O tom to v princípe je. A preto je pravdou aj to, že samotná skutočnosť, že odišla pani ministerka Zvolenská a pani podpredsedníčka Zmajkovičová, ešte veľa neznamená, pretože ani jedna z nich nie je tým silným hráčom v pozadí. V princípe dnes naozaj tu hráme o to, akou krajinou bude Slovensko, či bude krajinou oligarchickej demokracie alebo či bude krajinou, ktorá sa bude podobať aj s určitými chybami demokraciám západným. Teraz mi ale dovoľte povedať pár slov k prepojeniu firmy Medical Group SK, ktorá záhadným spôsobom vyhráva veľa tendrov v zdravotníctve, s druhým najvyšším ústavným činiteľom krajiny predsedom parlamentu pánom Paškom. Pán Jarjabek sa pýtal, v prípade Piešťan aká je reálna strata, koľko tam bol ten vývar, teda tá časť, ktorá bola úplne zjavne a mimo akejkoľvek pochybnosti predražená. Tak je to minimálne 600-
-tisíc eur, pretože v roku 2012 bolo obstarané a vysúťažené rovnaké cétečko s rovnakým softvérom, s rovnakými prídavnými prácami ako v roku 2014. A ubezpečujem vás o jednej veci, že rovnaký typ techniky v čase nemá tendenciu v cene rásť, ale skôr v cene klesať. O tom nie sú žiadne pochybnosti. A teraz si povedzme niečo o firme Medical Group a o prepojení predsedu parlamentu a vášho podpredsedu so zdravotníctvom a s touto firmou. Po prvé. Napriek tomu, že Pavol Paška pôsobil oficiálne v štatutárnom orgáne Medical Group SK, predtým to bola spoločnosť Fakon, a. s., sa premenovala, len do 3. 2. 2002 a od volieb v roku 2002 nezastával žiadnu verejnú funkciu týkajúcu sa zdravotníctva, záznam zo spisu Gorila zo dňa 22. 3. 2006 dokumentujúci stretnutie Roberta Fica a Jaroslava Haščáka znie: „Pre Pentu je zdravotníctvo kľúčová vec a chce v ňom podnikať s primeranou maržou. Dokonca rozprávajú ešte o Pavlovi Paškovi. Fico hovorí, že Haščák môže s Paškom dlhodobo počítať. Haščák ide na budúci týždeň do Londýna na dva dni. Fico mu dohodne stretnutie s Paškom.“ Po druhé. Spoločnosť Medical Group SK sídli v Bratislave na Trnavskej ceste 27/B. Na rovnakej adrese vedľa hotela Hilton sídlia firmy, v štatutárnych orgánoch ktorých sa nachádzajú veľkopodnikatelia blízki politickej strane SMER – SD. Konkrétne ide o spoločnosti ako Druhá strategická, akciová spoločnosť (predseda predstavenstva Juraj Široký), a VHS EXPORT-PL (konateľ Juraj Široký). Po tretie. Stopercentným akcionárom spoločnosti Medical Group SK je spoločnosť Medical Group Europe so sídlom v Prahe. Vlastníkom tejto spoločnosti je v súčasnosti firma RK2, a. s., ktorej stopercentným akcionárom v roku 2011 bola spoločnosť Taxco Consulting (Cyprus) Limited so sídlom na Cypre, ktorej riaditeľom do dnešných dní je Róbert Rigo, ktorý v minulosti pôsobil aj v dozornej rade Medical Group SK. A bol nominantom súčasnej vlády a ministerstva zdravotníctva v Dozornej rade Stredoslovenského ústavu srdcových a cievnych chorôb. Ja som upozornil na tento konflikt záujmov pred rokom v tomto parlamente a potom musel byť zo svojej funkcie odvolaný, keď bol na jednej strane v dozornej rade firmy, ktorá dodávala zdravotnícky materiál a lieky nemocnici, v dozornej rade ktorej bol tiež. To je taký konflikt záujmov ako vyšitý. Vlastnícka štruktúra spoločnosti RK2 pritom zodpovedá úplne typickej schránkovej firme. Do roku 2011 bola jej stopercentným akcionárom zmienená cyperská firma Taxco Consulting. V roku 2012 sa akcionárom RK2 stala spoločnosť Hillside Holdings Limited so sídlom na Belize. K zmene sídla výlučného akcionára tu prišlo zrejme z dôvodu, že Cyprus už vydá do tretích krajín informácie o tzv. beneficial owners, teda o skutočných vlastníkoch firiem registrovaných na Cypre. Belize zatiaľ tieto údaje neposkytuje. Od konca roku 2012 nie je v obchodnom registri uvedený akcionár spoločnosti RK2, ale nie preto, že nie je už na Belize, ale preto, že zrejme osoby za touto firmou nechceli, aby Belize svietilo v našom obchodnom registri, tak tam pribrali ďalšieho akcionára. A to je firma Harridan LTD v Nikózii, ale tá belizská tam, samozrejme, zostala, čo potvrdzuje zápis z príslušného valného zhromaždenia z tohto roku (samozrejme, len samé slovenské osoby v slovenčine, typická schránková firma so slovenským pozadím na Belize). Na úrovni ekonomických ukazovateľov (ročný obrat, zisk verejného obstarávania) spoločnosť Medical Group a jej úspechy takmer presne kopírovali obdobie vlád Roberta Fica. Inými slovami, v rokoch 2006 až 2010 a v rokoch 2012 a 2013 bol zaznamenaný prudký nárast v ročnom obrate, v zisku aj vo verejných obstarávaniach, v ktorých bola spoločnosť Medical Group úspešná. Len na poukázanie a príkladmo poviem, ročný obrat Medical Group SK v roku 2006, teda v čase nástupu prvej Ficovej vlády presahoval sumu približne 4,5 mil. eur, v roku 2010, teda ku koncu Ficovej vlády bol obrat Medical Group SK viac ako desaťnásobný. Bol na úrovni 46 mil. eur. Po dvoch rokoch mierneho poklesu v obrate tam prišlo v roku 2013 po nástupe druhej Ficovej vlády k opätovnému zvýšeniu obratu o viac ako 50 %, na 65 mil. eur. Takisto získaná suma prostriedkov z verejných obstarávaní len potvrdzuje mimoriadne úspechy spoločnosti Medical Group takmer výlučne v časoch pôsobenia Pavla Pašku ako predsedu Národnej rady. Kým v rokoch 2009 a 2010 to bolo približne 10 mil. eur, po zmene vlády prišlo v roku 2011 k poklesu na približne 6 mil. eur, aby po nástupe druhej Ficovej vlády došlo k dramatickému zvýšeniu, v roku 2012 na 33 mil. eur a v roku 2013 na 104 mil. eur, pričom v tomto roku je to zatiaľ 61 mil. eur. Pán Pavol Paška tvrdí, že v zdravotníctve už 13 rokov nepodniká a venuje sa len politike. Nie je to pravda. Síce odišiel zo štatutárneho orgánu firmy Medical Group, ale v ďalších firmách, ktoré pôsobia v tomto konzorciu, bol spoločníkom až do roku 2008. To znamená, nie je formálne spoločníkom len 6 rokov. Tie firmy spomeniem. Je to firma Pharmedia, ktorú vlastní stopercentne Medical Group Europe, a. s., kde Pavol Paška bol spoločníkom do roku 2008, firma Fakon Plus, jej vlastníkom je takisto Medical Group Europe, kde Pavol Paška bol spoločníkom do roku 2008, Suisse Pharmacia, takisto vlastnená čisto Medical Group Europe, kde Pavol Paška bol spoločníkom do roku 2008, Fakon Pharm, takisto vlastnená Medical Group Europe, kde Pavol Paška bol spoločníkom do roku 2008. Samozrejme, pri Medical Group, akciová spoločnosť, sa nedozvieme, dokedy vlastnil Pavol Paška akcie, lebo to v obchodnom registri nie je. Ale vo všetkých firmách v tomto konzorciu, ktoré sú eseročky, bol Pavol Paška spoločníkom do roku 2008. Ešte zaujímavejšie je putovanie spoločnosti Medical Group SK. Vo februári 2008 ju získal sused a spolužiak Pavla Pašku v košickom Mestskom parku pán Dušan Mach. Po prevalení tejto kauzy sa pán Mach vyjadril tak, že v princípe pána Pašku pozná, ale len ako predsedu parlamentu ako každý iný občan. Musím povedať, že dodnes vo firme Biwater, kde jedným z dvoch spoločníkov je pán Paška, je jediným konateľom pán Mach, pán Dušan Mach, pán Dušan Mach, ktorý je a bol aj za prvej Ficovej vlády predseda Dozornej rady spoločnosti Transpetrol. A poznajú sa zrejme len z televízie a z parku. Otázka je, aký je to park. Čiže vo februári 2008 získal Medical Group Dušan Mach, aby to už o mesiac predal firme Agel, českého miliardára slovenského pôvodu Tomáša Chreneka. V tom čase mala tá firma obrat 6 mil. eur a český miliardár za ňu zaplatil takmer rovnakú sumu, teda v prepočte asi 6 mil. eur. V nasledujúcich rokoch sa tejto spoločnosti mimoriadne darilo a jej obrat prudko stúpal. Až prišla vláda Ivety Radičovej a Dušan Mach si Medical Group SK kúpil späť, vtedy už Medical Group SK mal obrat 46 mil. eur, teda 8-násobok toho obratu spred troch rokov, ale naspäť ho Dušan Mach kupoval za takmer rovnakú cenu, 7 mil. eur. To sa nedá inak vysvetliť ako len to, že firma Agel to skôr mala len ako formálne krytie tohto celého prevodu. Takže Medical Group SK putoval od Pavla Pašku k susedovi Dušanovi Machovi, od suseda Dušana Macha k Tomášovi Chrenekovi, od Tomáša Chreneka naspäť k Dušanovi Machovi a od suseda Macha, to už asi nešlo urobiť formálne, k predsedovi parlamentu Paškovi, tak to putovalo do schránkových firiem na Cypre a na Belize, kde zrejme aj skončili milióny z predražených nákupov cétečiek z piešťanskej, trenčianskej či martinskej nemocnice. Musím povedať, že tieto skutočnosti podľa mojej mienky vytvárajú pomerne logickú a ničím nenarušenú sústavu vzájomne si dopĺňajúcich dôkazov, ktoré vo svojom súhrne spoľahlivo preukazujú dôvodné podozrenie z prepojenia spoločnosti Medical Group SK s predsedom Národnej rady Pavlom Paškom. Akýkoľvek iný alternatívny záver vyplývajúci z týchto skutočností, by bol v rozpore so zásadami logického a racionálneho usudzovania. V posledných dňoch sa objavilo ďalšie podozrenie vo vzťahu k predsedovi parlamentu, a to skutočnosť, že nepriznával príjmy vo svojich majetkových priznaniach. Potom ako sa prevalilo, že predával obchodné podiely, a on to priznal, vo viacerých eseročkách v roku 2008, je zarážajúce, že príjem z tohto odpredaja, v žiadnom majetkovom priznaní ako poslanec Národnej rady neuvádza. Do dnešného dňa okrem toho pán predseda Paška figuruje ako jediný spoločník spoločnosti KOMED, s. r. o. Na základe súvahy z roku 2011 je zrejmé, že tu bol vyplatený zisk v sume 100-tisíc eur jedinému spoločníkovi, ktorým bol a je pán predseda Paška. Tento príjem nie je uvedený v majetkovom priznaní. Rovnako v roku 2013 firma KOMED, s. r. o., vyplatila 20-tisíc eur na zisku jedinému jej spoločníkovi Pavlovi Paškovi. Toto je príloha k účtovnej závierke. (Rečník zobral do rúk materiál, ukazujúc ho plénu.) Ani tento príjem predseda Paška neuviedol vo svojom majetkovom priznaní, a preto som aj podal podnet na príslušný výbor, pretože som presvedčený o tom, že v tomto prípade bol porušený ústavný zákon o konflikte záujmov. Firma KOMED, s. r. o, je zvláštna firma, musím povedať. V roku 2011 pán predseda Paška v nej odkúpil ostatné podiely. Odvtedy táto firma s údajne s dvomi zamestnancami viac ako zdvojnásobila svoj obrat aj zisk. A teraz vás chcem poprosiť o posúdenie toho, ako je táto firma šikovná, kto z vás podnikal, či to je vôbec reálne možné? Tržby tejto firmy boli 450-tisíc eur. Zisk pred zdanením z toho bol 360-tisíc eur. Musím povedať, že nepoznám žiaden typ podnikania, ktorý by pri tržbách 450-tisíc eur umožňoval zisk pred zdanením 360-tisíc eur. Možno ak vlastníte ochrannú známku ku Coca-Cole a predávate nejaké licenses fees, tak to by ešte šlo, ale v normálnej firme to podľa mojej mienky celkom nejde. Myslím si, že už len tieto skutočnosti sú dostatočným dôvodom na to, aby sme v tomto parlamente diskutovali o skutočnej podstate tejto schôdze. A to je to, že za vlády strany SMER v skutočnosti nevládne jedna strana, ale koalícia oligarchov, ktorí si tento štát rozparcelovali. A rozparcelovali si aj zisky a rezorty, v ktorých pôsobia. Politika nefunguje úplne lineárne, to znamená, že niekedy obrovské kauzy, miliardové, nezaujmú možnože tak ako jedno cétečko, ktoré je naozaj vrcholom ľadovca. Ale možno aj to jedno cétečko v piešťanskej nemocnici bude znamenať, že ľudia si povedia: „Dosť, chceme tú krajinu späť. Chceme v tej krajine vládnuť my.“ A na záver chcem povedať ešte vec, ktorá podľa mojej mienky je strašne dôležitá. V tomto prípade tejto kauzy nie je hrdinom nikto z nás, už vôbec nie premiér Fico. V tejto kauze je hrdinom konkrétny človek, konkrétny muž a konkrétna žena, lekár a zdravotná sestra v piešťanskej nemocnici, s vedomím si toho, aké môže mať dôsledky to, že sa ozvú, túto kauzu vyniesli na svetlo Božie, toho, čo sa udialo s pediatričkou v Nitre, ktorá upozornila na bielenie karty, a tým chránila život malého pacienta, ako bola preradená na detskú ambulanciu, bývalá primárka a najlepšia odborníčka pre veľké deti, ako jej zobrali osobné príplatky v nemocnici pána poslanca Valockého, ako perfídne sa správa dnešná vládna moc k tým, ktorí odhaľujú jej prešľapy a kauzy. Príde niekedy čas aj o tom viacej si pohovoriť, ja tiež úplne všetko povedať nemôžem, nesmiem. Ale to, ako sa správate k ľuďom, ktorí poukazujú na vaše prešľapy, prekračuje akúkoľvek hranicu normálnosti a slušnosti. A preto by sme mali podľa mojej mienky poďakovať najmä týmto odvážnym ľuďom, že sa v tejto dobe, v akej žijeme, kvôli vlastným deťom, aby tu mohli slušne žiť, odvážili s touto kauzou vyjsť von. A je dosť možné, že táto kauza bude začiatkom vášho konca. Pred prezidentskými voľbami, keď som spomínal, že ich prehráte, tak tu boli ešte také dosť arogantné vystúpenia s tým, že určite to je úplne vylúčená vec. Prehrali ste ich a prehrali ste ich výrazne. Ja nehovorím, kto nakoniec vyhrá, nie, o tom rozhodnú naozaj voliči a demokracia je o tom, kto má väčšinu, to je v poriadku. Ale myslím si, že nastal čas hovoriť o tom, že ak chceme, aby v tejto krajine chceli vyrastať naše deti, tak musíme systém oligarchickej demokracie, ktorý ste ak nie zaviedli, tak výrazne zabetónovali, konečne zrušiť. A preto chcem poďakovať tým odvážnym ľuďom, ktorí na tento prípad upozornili a ktorí možno mnohým otvorili oči, Slovensko akým spôsobom dnes funguje a ako je rozparcelované, ako to takto už fungovať do budúcnosti nemôže. Ďakujem.